Α4-0187/96

Ψήφισμα επί της πρώτης έκθεσης της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή της οδηγίας (91/308/ΕΟΚ) για την πρόληψη της νομιμοποίησης των εσόδων από παράνομες δραστηριότητες (COM(95)0054 - C4- 0137(95)

Το Ευρωπαϊκό Κοινοβούλιο,

- έχοντας υπόψη την οδηγία 91/308/ΕΟΚ του Συμβουλίου της 10ης Ιουνίου 1991 για την πρόληψη της νομιμοποίησης των εσόδων από παράνομες δραστηριότητες ((ΕΕ L 166 της 28.06.1991, σελ. 77)).

- έχοντας υπόψη την πρώτη έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή της οδηγίας για την πρόληψη της νομιμοποίησης των εσόδων από παράνομες δραστηριότητες (COM(95)0054 - C4- 0137/95),

- έχοντας υπόψη τη Σύμβαση του Συμβουλίου της Ευρώπης που συνήφθη στο Στρασβούργο το 1990 σχετικά με τη νομιμοποίηση, τον εντοπισμό, την κατάσχεση και τη δήμευση εσόδων από παράνομες δραστηριότητες,

- έχοντας υπόψη τη συμφωνία των Ηνωμένων Εθνών που συνήφθη στο Βιέννη το 1988 με στόχο την καταπολέμηση της παράνομης διακίνησης ναρκωτικών και ψυχοτρόπων ουσιών,

- έχοντας υπόψη τις συστάσεις που αφορούν τη νομιμοποίηση των εσόδων από παράνομες δραστηριότητες που ενέκρινε το Συμβούλιο Υπουργών Δικαιοσύνης και Εσωτερικών Υποθέσεων κατά τη συνεδρίασή του στην Κοπεγχάγη στις 1-2 Ιουνίου 1993,

- έχοντας υπόψη τη γνωμοδότηση των εμπειρογνωμόνων από τους τομείς της εποπτείας των τραπεζών και της δίωξης των παρανόμων δραστηριοτήτων, όπως ανακοινώθηκε κατά τη συνεδρίαση της 20ής Δεκεμβρίου 1995 της Επιτροπής Νομικών Θεμάτων και Δικαιωμάτων των Πολιτών καθώς και της Επιτροπής Πολιτικών Ελευθεριών και Εσωτερικών Υποθέσεων σχετικά με τα προβλήματα που προκύπτουν κατά την εφαρμογή και μετατροπή της οδηγίας,

- έχοντας υπόψη την πράξη του Συμβουλίου, επί τη βάσει του άρθρου Κ.3 της Συνθήκης για την Ευρωπαϊκή Ένωση, που αφορά τη σύμβαση σχετικά με τη δημιουργία μιας ευρωπαϊκής αστυνομικής υπηρεσίας (σύμβαση Europol) ((ΕΕ C 316 της 27.11.1995, σελ. 1)),

- έχοντας υπόψη το ψήφισμά του της 14ης Μαρτίου 1996 σχετικά με τη Europol ((ΕΕ C 96 της 01.04.1996, σελ. 288)),

- έχοντας υπόψη την έκθεση της Επιτροπής Νομικών Θεμάτων και Δικαιωμάτων των Πολιτών, καθώς και τις γνωμοδοτήσεις της Επιτροπής Πολιτικών Ελευθεριών και Εσωτερικών Υποθέσεων, της Επιτροπής Ελέγχου του Προϋπολογισμού, καθώς και της Επιτροπής Οικονομικής, Νομισματικής και Βιομηχανικής Πολιτικής (Α4-0187/96),

Α. λαμβάνοντας υπόψη τις συνεχιζόμενες οικονομικές συνδιαλλαγές οι οποίες συνδέονται άμεσα με παράνομες δραστηριότητες,

Β. λαμβάνοντας υπόψη το γεγονός ότι το σύστημα της Ευρωπαϊκής Ένωσης για την καταπολέμηση της νομιμοποίησης των εσόδων από παράνομες δραστηριότητες παρουσιάζει ελλείψεις, ενώ δεν αντιμετωπίζει επαρκώς τις νέες μορφές τέτοιας διακίνησης χρημάτων,

Γ. έχοντας υπόψη ότι απαιτούνται, τόσο σε εθνικό όσο και σε ευρωπαϊκό επίπεδο, νέα νομοθετικά μέτρα για τη διασφάλισης της πλήρους εποπτείας όλων των φυσικών και νομικών προσώπων που ασχολούνται με τον επαγγελματικό διακανονισμό των χρηματικών συναλλαγών,

Δ. έχοντας υπόψη ότι η συμφωνία του Στρασβούργου του 1990 περιλαμβάνει ήδη διατάξεις για την ενίσχυση των νομοθεσιών η οποία θα καταστήσει δυνατή την αποτελεσματική καταπολέμηση της χρησιμοποίησης των εσόδων από παράνομες δραστηριότητες σε ευρωπαϊκό επίπεδο,

Ε. λαμβάνοντας υπόψη το γεγονός ότι, παρόλες τις επαρκείς διατάξεις στον τίτλο VI της Συνθήκης σχετικά με τη συνεργασία στους τομείς της δικαιοσύνης και των εσωτερικών υποθέσεων, δεν παρατηρούνται εμπεριστατωμένες νομοθετικές δραστηριότητες για τον καλύτερο συντονισμό των εργασιών των δικαστικών και αστυνομικών αρχών σε ευρωπαϊκό επίπεδο,

ΣΤ. εκφράζοντας την πεποίθησή του ότι η ταχεία θέσπιση μιας ευρωπαϊκής αστυνομικής υπηρεσίας, σύμφωνα με τη σύμβαση Europol, θα συνεισφέρει σημαντικά στην αποτελεσματική καταπολέμηση της νομιμοποίησης των εσόδων από παράνομες δραστηριότητες,

Ζ. έχοντας υπόψη τα ψηφίσματα του Συμβουλίου των Υπουργών Δικαιοσύνης και Εσωτερικών Υποθέσεων του 1993, σύμφωνα με τα οποία τόσο η κύρωση και η εφαρμογή της συμφωνίας του Στρασβούργου του 1990 όσο και η δημιουργία της Europol θεωρούνται σημαντικότατα βήματα για την καταπολέμηση της νομιμοποίησης τέτοιων εσόδων,

1. καλεί την Επιτροπή να διασφαλίσει την πλήρη μετατροπή της οδηγίας και να υποβάλει εντός των επομένων δύο ετών εμπεριστατωμένη έκθεση σχετικά με τον αριθμό των συναλλαγών που έχουν δηλωθεί, τον αριθμό των περιπτώσεων νομιμοποίησης των εσόδων που έχουν σημειωθεί, καθώς και τον αριθμό των ατόμων που έχουν καταδικαστεί και των ποσών που έχουν κατασχεθεί[semigr ]

2. θεωρεί ότι το σύστημα της Ευρωπαϊκής Ένωσης για την καταπολέμηση της νομιμοποίησης των εσόδων από παράνομες δραστηριότητες θα πρέπει να καταστεί αποτελεσματικότερο και να προσαρμοστεί με την τεχνολογική ανάπτυξη του τομέα της διακίνησης χρημάτων[semigr ]

3. καλεί, για το σκοπό αυτό, την Επιτροπή να ενημερώσει το Σώμα σχετικά με τις νέες μεθόδους νομιμοποίησης των εσόδων από παράνομες δραστηριότητες, οι οποίες προκύπτουν από τις πρόσφατες αλλαγές κατά την εκκαθάριση των οικονομικών συναλλαγών και να υποβάλει κατάλληλες προτάσεις για την καταπολέμησή τους στο πλαίσιο της αναθεώρησης της παρούσας οδηγίας[semigr ]

4. καλεί την Επιτροπή, λαμβανομένων υπόψη των προκαταρκτικών εργασιών της επιτροπής επαφών, να υποβάλει το συντομότερο δυνατόν και το αργότερο έως τις 06 Μαρτίου 1998 πρόταση για την αναθεώρηση της παρούσας οδηγίας, όπου τα επαγγέλματα και οι κατηγορίες επιχειρήσεων που θεωρούνται ή μπορούν να θεωρηθούν ως ενεχόμενες σε δραστηριότητες νομιμοποίησης παρανόμων εσόδων θα συμπεριλαμβάνονται στον τομέα αρμοδιοτήτων της οδηγίας[semigr ]

5. καλεί τα κράτη μέλη, εφόσον δεν το έχουν πράξει ακόμα, να διευρύνουν τη νομοθεσία τους για την καταπολέμηση της νομιμοποίησης των εσόδων από παράνομες δραστηριότητες και να συμπεριλάβουν σε αυτή όχι μόνο τα χρηματικά ποσά που προέρχονται από την εμπορία ναρκωτικών αλλά και όλα τα ποσά τα οποία λαμβάνονται από επαγγελματικές ή οργανωμένες παράνομες δραστηριότητες καθώς και από σημαντικά αδικήματα που διαπράττονται από μεμονωμένα άτομα[semigr ]

6. επιδοκιμάζει τις προσπάθειες της Επιτροπής να συμπεριλάβει ρητώς και δεσμευτικώς σε όλες τις μελλοντικές συμφωνίες εταιρικών σχέσεων και σύνδεσης τις διατάξεις της οδηγίας για τη νομιμοποίηση των εσόδων από παράνομες δραστηριότητες και να εντατικοποιήσει τη συνεργασία με τα εκάστοτε συμβαλλόμενα μέρη στον εν λόγω τομέα[semigr ]

7. καλεί τα κράτη μέλη να κυρώσουν και να εφαρμόσουν τη συμφωνία των Ηνωμένων Εθνών για την καταπολέμηση της παράνομης εμπορίας ναρκωτικών και ψυχοτρόπων ουσιών που εγκρίθηκε στις 19 Δεκεμβρίου 1988 στη Βιέννη, καθώς και τη συμφωνία του Συμβουλίου της Ευρώπης για τη νομιμοποίηση, τον εντοπισμό, την κατάσχεση και τη δήμευση εσόδων από παράνομες δραστηριότητες που συνήφθη στις 8 Νοεμβρίου 1990 στο Στρασβούργο, σύμφωνα με τη δέσμευση που ανέλαβαν στη «Δήλωση των εκπροσώπων των κυβερνήσεων των κρατών μελών στο Συμβούλιο», η οποία περιλαμβάνεται στο παράρτημα της οδηγίας για τη νομιμοποίηση των εσόδων από παράνομες δραστηριότητες[semigr ]

8. θεωρεί ότι θα πρέπει να υφίστανται ή να καθιερωθούν σε όλα τα κράτη μέλη αποτελεσματικές διατάξεις οι οποίες να καθιστούν δυνατή:

α) την άμεση εποπτεία των επικοινωνιών στην περίπτωση που υπάρχουν υποψίες ότι διεξήχθη ή πρόκειται να διεξαχθεί νομιμοποίηση εσόδων από παράνομες δραστηριότητες,

β) τη λήψη ασφαλιστικών μέτρων, όπως η προσωρινή διασφάλιση ή κατάσχεση, με στόχο την πρόληψη της ανταλλαγής, συνδιαλλαγής ή πώλησης αξιών οι οποίες προέρχονται είτε από νομιμοποίηση εσόδων είτε από παράνομες δραστηριότητες,

γ) τη λήψη ασφαλιστικών μέτρων κατά το πνεύμα του σημείου β) στην περίπτωση όπου οι αρμόδιες αρχές διαθέτουν σαφή στοιχεία τα οποία να αιτιολογούν μια τέτοια υπόνοια,

δ) την κατάσχεση των νομιμοποιηθέντων εσόδων από παράνομες δραστηριότητες ή όλων των αξιών που έχουν αγοραστεί από τα έσοδα αυτά[semigr ]

9. καλεί τα κράτη μέλη να συνεχίσουν τις εργασίες με στόχο την εφαρμογή της σύμβασης Europol ώστε να δοθεί στο Ευρωπαϊκό Δικαστήριο η αρμοδιότητα που έχει ζητήσει το Κοινοβούλιο και ορίζει το άρθρο Κ.3, παρ. 2, εδάφιο γ) τρίτη πρόταση της Συνθήκης ΕΕ, και κατόπιν τούτου να επικυρώσουν και να εφαρμόσουν την εν λόγω συμφωνία[semigr ]

10. επιθυμεί να εκμεταλλευτούν οι αρχές των κρατών μελών που ασχολούνται με την εφαρμογή των διατάξεων της οδηγίας τις υφιστάμενες δυνατότητες συνεργασίας[semigr ]

11. τονίζει ιδιαίτερα το γεγονός ότι οι τράπεζες και οι χρηματοδοτικοί οργανισμοί, σύμφωνα με το άρθρο 5 της προαναφερθείσας οδηγίας 91/308/ΕΟΚ για τις παράνομες δραστηριότητες, πρέπει να διαθέτουν κατάλληλα εκπαιδευμένο προσωπικό και δυνατότητα εφαρμογής ελέγχων, ώστε σε περίπτωση υποψίας για παράνομη δραστηριότητα να μπορούν να διαλευκάνουν καταλλήλως την υπόθεση[semigr ]

12. καλεί την Επιτροπή να δημιουργήσει σύστημα αποτελεσματικών κινήτρων ώστε οι μεμονωμένες τράπεζες και οι χρηματοδοτικοί οργανισμοί να διαθέτουν κατάλληλα καταρτισμένο προσωπικό και αποτελεσματικές τεχνικές ελέγχου σύμφωνα με τις κατευθυντήριες γραμμές που προτείνονται στην προηγούμενη παράγραφο[semigr ]

13. θεωρεί ότι τόσο οι χρηματοπιστωτικοί οργανισμοί κατά το πνεύμα της δεύτερης οδηγίας για το συντονισμό του δικαίου των τραπεζών όσο και όλα τα υπόλοιπα φυσικά και νομικά πρόσωπα τα οποία πραγματοποιούν επαγγελματικά τέτοιες δραστηριότητες ή τις αναλαμβάνουν εξ ονόματος τρίτων ή εκτελούν δραστηριότητες στις οποίες είναι πιθανό να ενέχεται νομιμοποίηση παρανόμων εσόδων, πρέπει να συμπεριληφθούν στον τομέα αρμοδιότητας της οδηγίας και να καταστούν αντικείμενο κρατικής εποπτείας[semigr ]

14. φρονεί εκτός αυτού ότι η εν λόγω εποπτεία θα πρέπει να υλοποιείται επί τη βάσει ενιαίων μέτρων που να ισχύουν για ολόκληρη την Κοινότητα.

15. καλεί την Επιτροπή, σύμφωνα με το άρθρο 17 της οδηγίας 91/308/ΕΟΚ περί νομιμοποίησης εσόδων από παράνομες δραστηριότητες, να περιλάβει στη δεύτερη έκθεσή της σχετικά με την εφαρμογή της εν λόγω οδηγίας ανάλυση των ενδεχόμενων νομισματικών συνεπειών από τις παράνομες χρηματικές συναλλαγές. Οι ενδεχόμενες νομισματικές συνέπειες είναι:

α) επηρεασμός της ταχύτητας κυκλοφορίας του χρήματος από τη ροή παράνομων κεφαλαίων ανάμεσα στις χώρες προέλευσης και προορισμού,

β) επίπτωση στην προσφορά χρήματος των χωρών που εμπλέκονται στο κύκλωμα της νομιμοποίησης εσόδων από παράνομες δραστηριότητες,

γ) η μορφή επένδυσης που μπορούν να πάρουν τα παράνομα κεφάλαια όταν λευκανθούν,

δ) η μετάδοση της νομισματικής πολιτικής στις εμπλεκόμενες χώρες,

ε) η σταθερότητα των χρηματοπιστωτικών αγορών που εμπλέκονται στο κύκλωμα της νομιμοποίησης εσόδων από παράνομες δραστηριότητες και του τελικού προορισμού[semigr ]

16. καλεί την Επιτροπή, να περιλάβει στη δεύτερη έκθεσή της σχετικά με την εφαρμογή της εν λόγω οδηγίας μέτρα για την καταπολέμηση των αιτίων των παράνομων χρηματικών συναλλαγών καθώς και των σχετικών δραστηριοτήτων. Πρέπει να εφαρμοσθούν μέτρα που συμβάλλουν στην επίλυση του προβλήματος, όπως:

α) να περιλαμβάνονται στις εμπορικές συμφωνίες άρθρα περί νομιμοποίησης εσόδων από παράνομες δραστηριότητες, ώστε να απαιτείται και να εξασφαλίζεται ότι οι χώρες-εταίροι θα εφαρμόζουν κανόνες ισοδύναμους εκείνων που ισχύουν στην Ευρωπαϊκή Ένωση[semigr ]

β) να ενισχυθούν τα άρθρα περί νομιμοποίησης εσόδων από παράνομες δραστηριότητες στις Ευρωπαϊκές Συμφωνίες με τις χώρες της Κεντρικής και Ανατολικής Ευρώπης, ώστε να απαιτείται και να εξασφαλίζεται ότι οι συνδεδεμένες χώρες θα εφαρμόζουν κανόνες ισοδύναμους εκείνων που ισχύουν στην Ευρωπαϊκή Ένωση[semigr ]

γ) να ενισχυθούν τα άρθρα περί νομιμοποίησης εσόδων από παράνομες δραστηριότητες στις Συμφωνίες Εταιρικής Σχέσης και Συνεργασίας με τη Ρωσική Ομοσπονδία και τις προσφάτως ανεξαρτητοποιηθείσες χώρες της πρώην Σοβιετικής Ένωσης, ώστε να απαιτείται και να εξασφαλίζεται ότι οι συνδεδεμένες χώρες θα εφαρμόζουν κανόνες ισοδύναμους εκείνων που ισχύουν στην Ευρωπαϊκή Ένωση[semigr ]

δ) να συνταχθεί κατάλογος «καθαρών τραπεζών»,

ε) να εξασφαλισθεί ότι η Ευρωπαϊκή Επιτροπή και οι υπεργολήπτες της θα συναλλάσσονται μόνο με «καθαρές» τράπεζες[semigr ]

στ) να εφαρμοσθεί αποτελεσματική παρακολούθηση του συστήματος χορήγησης αδειών και των συναλλαγών των τραπεζών της Ευρωπαϊκής Ένωσης[semigr ]

ζ) να περιλαμβάνονται στις εμπορικές συμφωνίες άρθρα για τον καθορισμό κανόνων «αποτελεσματικής παρακολούθησης», με τα οποία θα απαιτείται και θα εξασφαλίζεται ότι οι χώρες εταίροι θα εφαρμόζουν κανόνες ισοδύναμους εκείνων που ισχύουν στην Ευρωπαϊκή Ένωση[semigr ]

17. επιθυμεί να έχει συγκεκριμένες αποδείξεις ότι η νομιμοποίηση παρανόμων εσόδων έχει αυξηθεί και ότι η συγκεκριμένη δραστηριότητα έχει ιδιαίτερα αυξηθεί στα πλαίσια του οργανωμένου εγκλήματος[semigr ]

18. επιθυμεί να καταστεί σαφές ότι η νομιμοποίηση παρανόμων εσόδων μπορεί να αντιμετωπισθεί αποτελεσματικά μόνο εάν αυτό πραγματοποιηθεί σε ευρεία ευρωπαϊκή βάση κάτω από ενιαίο έλεγχο και εργασία σε στενή συνεργασία με τις ΗΠΑ.

19. καλεί την Επιτροπή περαιτέρω να προτείνει ένα μέτρο, στο πλαίσιο του οποίου θα απαγορεύεται η συμμετοχή στην οικονομική διεκπεραίωση εγκληματικών δραστηριοτήτων και θα υπόκειται στην επιβολή ποινής στα κράτη μέλη[semigr ] νομική βάση για το μέτρο αυτό πρέπει να αποτελέσει το άρθρο 100Α της Συνθήκης ΕΚ[semigr ]

20. καλεί τα κράτη μέλη να αντιμετωπίσουν αυστηρότερα την νομιμοποίηση παρανόμων εσόδων, καθώς και να δώσουν στους πολίτες και στις επιχειρήσεις υποστήριξη με τη μορφή πληροφόρησης με στόχο να καταστεί δυνατή η παρεμπόδιση κάθε συμμετοχής στη νομιμοποίηση παρανόμου χρήματος[semigr ]

21. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις Κυβερνήσεις των κρατών μελών.